27.6.2023
ET
Euroopa Liidu Teataja
C 225/3
Eessõna 2022. aastal toimus mitu olulist muudatust, kuna pärast Euroopa Parlamendi, nõukogu ja komisjoni 28. märtsi 2022. aasta otsust, millega nimetati ametisse Euroopa Pettustevastase Ameti (OLAF) järelevalvekomitee liikmed, vahetus kahes etapis täielikult järelevalvekomitee koosseis.
Kaks esimest uut liiget asusid ametisse 28. märtsil ja ülejäänud kolm uut liiget 23. septembril.
Kuna üks kahest esimesest ametisse nimetatud liikmest astus augustis tagasi, nimetati OLAFi määruse artikli 15 lõikes 2 sätestatud korras ametisse uus liige.
Need muudatused mõjutasid järelevalvekomitee tööd – see sai alata alles septembris, mil komitee lõpuks oma uues koosseisus kokku tuli.
Mais nimetas komisjon ametisse esimese menetluslike tagatiste kontrolöri.
Tegemist on täiesti uue ametikohaga, mis on loodud muudetud OLAFi määrusega.
Kontrolör vaatab täiesti sõltumatult läbi juurdlusaluste isikute kaebused OLAFi poolse menetluslike tagatiste, põhiõiguste ja juurdluste suhtes kohaldatavate normide järgimise kohta, saades selleks järelevalvekomitee sekretariaadilt haldus- ja õigusabi.
Järelevalvekomitee rõõmustab esimese menetluslike tagatiste kontrolöri ametisse nimetamise üle, sest see suurendab veelgi OLAFi läbipaistvust ja vastutust.
Sellega seoses leiab järelevalvekomitee, et nüüd on rohkem kui kunagi varem vaja suurendada sekretariaadi töötajate arvu, võttes arvesse sekretariaadile usaldatud täiendavaid haldus- ja õigusabi andmise ülesandeid.
Hoolimata koosseisu uuendamise mõjust järelevalvekomitee tegevusele, keskendus järelevalvekomitee järgmise aasta töökavale ning eesootavale OLAFi poolsele juurdlusmenetlusi käsitlevate suuniste läbivaatamisele, mille kohta järelevalvekomitee peab esitama 2023. aastal arvamuse.
See on väga tähtis küsimus, sest see puudutab OLAFi töö- ja juurdlusmeetodite olemust.
Septembri lõpus sai järelevalvekomitee OLAFi määruse artikli 9b lõikega 11 ette nähtud konsulteerimise raames menetluslike tagatiste kontrolörilt kaebuste käsitlemise rakendussätete eelnõu.
Järelevalvekomitee uuris neid uusi sätteid üksikasjalikult ja esitas oktoobri lõpuks kontrolörile oma tähelepanekud ja märkused.
Neid tähelepanekuid ja märkusi on arvesse võetud rakendussätetes, mille kontrolör võttis vastu 16. novembril 2022.
Novembris võttis järelevalvekomitee vastu arvamuse nr 1/2022 OLAFi 2023. aasta esialgse eelarveprojekti kohta.
Nii nagu varasematel aastatel, väljendas järelevalvekomitee muret OLAFi kahanevate inimressursside pärast.
OLAFi töötajate arvu märkimisväärne vähendamine võib jätta OLAFi ilma võimalusest võtta tööle kõrgelt kvalifitseeritud spetsialiste, keda ta vajab oma ülesannete täitmiseks, sealhulgas seoses vajadusega luua ja tagada asjakohased kontrollimehhanismid taaste- ja vastupidavusrahastu vahendite kasutamise jaoks.
Lõpetuseks sooviksin järelevalvekomitee liikmete nimel tänada OLAFi peadirektorit avatud ja asjaliku suhtumise eest suhtlemisel järelevalvekomiteega ning samuti tõsta esile väärtuslikku tuge, mida pakkusid järelevalvekomiteele sekretariaadi liikmed sekretariaadi juhataja juhtimisel.
Järelevalvekomitee esimees Dušan STERLE